Problemet ekonomike në SHBA ngadalësojnë ritmin e rritjes globale 
Autoritete të financave parashikojnë që pasojat nuk do të jenë afatgjata dhe rimëkëmbja do të fillojë në muajt e ardhshëm
Për shkak të efektit global të problemeve me kreditë që filloi në Shtetet e Bashkuara gushtin e vitit të kaluar, rritja ekonomike në botë ka mundësi që ka pasur një ritëm që nuk e kalon katër për qindshin për këtë vit. Ndadalësimi e shkurton me afro një për qind në krahasim me vitin e kaluar. Instituti Peterson në Uashington beson se rritja ekonomike në botë është ngadalësuar me një ritëm 3.8 për qind, më i ngadalti në pesë vitet e fundit. Fondi Monetar Ndërkombëtar do t’i nxjerrë parashikimet e veta më 9 prill, i cili gjithashtu parashikohet që të arrijë në të njëjtin përfundim. Rritja mbetet më e konsoliduar në Azi, ku ekonomia e Kinës vazhdon të rritet me 10 për qind dhe e Indisë me tetë për qind. Rritja në Evropë mendohet të jetë me një ritëm 1.6 për qind ndërsa në Shtetet e Bashkuara aktualisht nuk ka rritje, madje mund të jetë edhe negative. Analisti Michael Mussa i Institutit Peterson thotë se nëse eknomia amerikane është në rënie, kjo rënie nuk do të zgjasë shumë. Ai parashikon që në muajt e ardhshëm të vitit ekonomia do ta marrë veten. Zoti Mussa, që për 10 vjet ka qenë kryeekonomisti i FMN-së thotë se ekonomisë amerikane i duhet një rënie e lehtë, për të zbutur efektet e presionit të inflacionit shkaktuar nga rritja e ndjeshme e kostos së ushqimit dhe karburantit. Ai i vlerëson masat e guximshme, paraprake nga Banka Qendrore për t’i dhënë shtysë ekonomisë amerikane. Banka Qendrore amerikane i ka ulur përqindjet afatshkurtra të interesit me tre për qind gjatë vitit të kaluar. Simon Johnson, kryeekonomist në FMN thotë se hartuesit e politikave globale gjenden përballë sfidës së ngadalësimit të rritjes ekonomike dhe shtimit të presionit të inflacionit. Si Instituti Peterson, ashtu edhe FMN-ja janë më optimistë për perspektivën globale ekonomike se disa analistë privatë që thonë se ngadalësimi aktual është pararendës i një rënieje globale.//kk//